Seun pleeg selfmoord ná skoolbestuur hom glo ‘boelie’Matthew Joash David. Foto: Facebook ŉ Ondersoek is van stapel gestuur na die dood van ŉ hoërskoolleerder van KwaZulu-Natal nadat bewerings aan die lig gekom het dat die seun homself om die lewe gebring het nadat hy glo deur die skoolbestuur geboelie is. Die DA in KwaZulu-Natal het Woensdag gesê hy sal die Chatsworth Secondary School besoek ná die oënskynlike selfmoord van die 17-jarige leerder. Matthew Joash David is op 31 Julie gevind waar hy in sy ouerhuis aan sy skooldas hang. Daar word beweer dat skoolbestuurslede vir Matthew ŉ “pervert” genoem het en gesê het hy is gay oor sy haarstyl. Hy is ook daarvan beskuldig dat hy rook en dwelms gebruik. Die Chatsworth Rising Sun berig Judy David, Matthew se ma, beweer sy en haar kind is onwetend na ŉ dissiplinêre verhoor by die skool ontbied waar die skoolhoof, onderwysers en die voorsitter van die beheerliggaam teenwoordig was. David was nie vooraf bewus dat dit ŉ dissiplinêre verhoor sou wees nie en beweer sy het net saam met Matthew skool toe gegaan om sy rapport te gaan afhaal. Volgens David is Matthew tydens die verhoor nie die geleentheid gegun om homself te verdedig nie en was dit die eerste keer dat sy gehoor het dat daar probleme met haar seun se gedrag was. Matthew het glo op pad huis toe begin huil en gesê hy kan dit nie meer hanteer om geviktimiseer te word nie. Hy is kort daarna in die gesin se huis in Westcliff dood gevind. Lede van die Westcliff-gemeenskap het sedertdien protesoptogte buite die skool gehou en eis “geregtigheid vir Matthew”. Die betogers eis dat daar stappe teen die skoolhoof gedoen word. Rishigen Viranna, die DA se woordvoerder oor onderwys, het gesê die bewerings oor die skoolbestuur se gedrag is baie kommerwekkend. “Indien die bewerings waar is, is dit ŉ ernstige oortreding waarvoor hulle ten volle aanspreeklik gehou moet word. Ons sal gesprekke voer met die mense wat betrokke was by die sogenaamde impromptu dissiplinêre verhoor om vas te stel presies wat gesê is,” het Viranna gesê. Hy het gesê die DA sal die party se bevindinge by Mthandeni Dlungwane, die LUR vir onderwys in Gauteng, en Linda Hlongwa-Madlala, die voorsitter van die KwaZulu-Natalse portefeuljekomitee oor onderwys, aanmeld ter wille van “vinnige ingryping”. Kwazi Mthethwa, woordvoerder van die provinsiale departement van onderwys, het gesê die departement het senior beamptes na die skool ontplooi om die situasie te hanteer en te bepaal of die bewerings waar is.